Diari Oficial de la Generalitat Valenciana


Sumari del DOGV 3024, del 30-06-1997 (1997/7674)

ACORD de 13 de març de 1997, de la Comissió Territorial d'Urbanisme de València, relatiu a la modificació número 2 de les Normes Subsidiàries de Polinyà de Xúquer.
-------------------------------------------------------------------------------------------------------------------------------------------------------------------

### Dades del document

Número de DOGV
:   3024

Data del DOGV
:   30-06-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7674


Data del document
:   13-03-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 13 de març de 1997, de la Comissió Territorial d'Urbanisme de València, relatiu a la modificació número 2 de les Normes Subsidiàries de Polinyà de Xúquer.  
La Comissió Territorial d'Urbanisme de València, en la sessió de 13 de març de 1997, va adoptar el següent acord:  
«Vist l'expedient enviat per l'Ajuntament de Polinyà de Xúquer, que fa referència a la modificació número 2 de les normes subsidiàries, i d'acord amb els següents  
Antecedents de fet  
Primer  
El projecte va ser aprovat inicialment mitjançant l'Acord del Ple de l'Ajuntament realitzat en la sessió de 16 de març de 1995, i després del pertinent període d'informació pública, en què no es van presentar al·legacions, va ser aprovat provisionalment pel mateix òrgan el dia 14 de juliol de 1995.  
Segon  
L'expedient va ser enviat en únic exemplar, i es va tramitar d'acord amb el que estableixen els articles 38 i 55 de la Llei Reguladora de l'Activitat Urbana. No es va aportar un projecte tècnic com a tal, si bé les modificacions es concretaven en l'acord d'aprovació provisional aportat.  
Tercer  
La modificació número 2 de les Normes de Polinyà de Xúquer afectava diversos articles de les ordenances que es concretaven en els punts següents:  
1. Derogar la prohibició de construcció d'habitatges en sòl urbà d'ús per a magatzems i serveis, continguda en l'article 69, sempre que tinguen una finalitat de vigilància, neteja o una altra annexa al servei o activitat que cal prestar en la construcció principal.  
2. Modificar els paràmetres de la parcel·la mínima per a aquest tipus de sòl, regulats en l'article 64, que passen de 200 metres quadrats de superfície i front mínim de 8 metres a parcel·la mínima de 100 metres quadrats i front de 6 metres.  
3. Permetre la construcció d'habitatges unifamiliars aïllats en sòl urbà residencial entre mitgeres fixant la separació entre límits en 3 metres, i obligar al tractament tant de mitgeres vistes com de façanes.  
Quart  
La Comissió Territorial d'Urbanisme de València, en la sessió de 31 de gener de 1996 va acordar:  
- Denegar l'aprovació definitiva dels punts 1 i 2, considerant que no era admissible permetre la construcció d'un habitatge per indústria, de superfície compresa entre 60 i 150 metres quadrats, i fixar a més la parcel·la mínima en 100 metres quadrats.  
- Suspendre l'aprovació del punt 3 fins que s'adjunte un plànol on es concrete la zona per a la qual seria aplicable l'ordenança modificada.  
Cinqué  
Amb data 2 de gener de 1997, l'Ajuntament ha aportat nova documentació, que consta d'un certificat de l'acord plenari en què aprova la documentació enviada i d'un plànol modificat d'usos del sòl a Polinyà de Xúquer.  
Sisé  
L'acord municipal aportat conté els següents aspectes:  
A. Aprovació del canvi de qualificació del sòl urbà d'ús per a magatzems i serveis, que passa a qualificar-se com a residencial amb tolerància de magatzems i serveis, i nova redacció del títol IV de les normes, en el qual s'introdueix entre les modificacions més rellevants el següent:  
Article 64. Parcel·la mínima. Es fixa la parcel·la mínima en 100 metres quadrats amb front de 6 metres.  
Article 65. Tipus d'edificació. S'inclou, juntament amb el de magatzems, blocs d'oficines i construccions accessòries, el d'habitatges.  
Article 69. Usos permesos. A més dels usos que permet l'article vigent (prohibició d'indústries insalubres, nocives i perilloses, permissió d'indústries molestes sempre que es justifiquen les mesures necessàries perquè no resulten incompatibles amb l'ús residencial, comerços, oficines, cafeteries i restaurants), es permeten els habitatges entre mitgeres, en plantes separades dels usos anteriors.  
B. Aprovació d'una nova redacció de l'article 54, inclòs en les normes específiques per al sòl urbà residencial entre mitgeres, com també el plànol corresponent.  
Article 54. Usos   
S'afegeix el següent paràgraf:  
"En sòl urbà residencial entre mitgeres no es permetrà la construcció d'habitatges unifamiliars aïllats en la zona delimitada com a nucli antic determinada en el plànol annex".  
C. Se sol·licita a la Comissió Territorial d'Urbanisme que emeta un criteri interpretatiu respecte de l'autorització de l'habitatge unifamiliar aïllat en el sòl urbà residencial entre mitgeres, d'acord amb les normes subsidiàries d'aquesta població.  
Seté  
La Comissió Informativa de la Comissió Territorial d'Urbanisme de València, en la sessió de 5 de març de 1997, va emetre un informe relatiu al projecte que ens ocupa, complint així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
La nova redacció del títol IV de les normes suposa un canvi de plantejaments respecte de les modificacions 1 i 2 que van ser denegades per la Comissió Territorial. En la pràctica, s'altera l'ús d'aquesta zona, que passa a qualificar-se com a sòl urbà residencial amb tolerància de magatzems i serveis, i es permet de forma general l'edificació d'habitatges, amb l'única condició que estiguen en plantes separades dels usos anteriors.  
Es tracta, per tant, d'una nova modificació de les normes subsidiàries, la tramitació de la qual s'haurà de realitzar d'acord amb el que estableixen els articles 55.1 i 38 de la Llei Reguladora de l'Activitat Urbanística, i és procedent, mentre es justifique aquesta tramitació, que la Comissió Territorial emeta un informe de caràcter previ, respecte de la modificació pretesa.  
En aquest sentit, no s'aporta cap justificació urbanística per a procedir a la modificació d'aquesta zonificació, no resulta coherent compatibilitzar en el mateix sòl usos residencials amb industrials o semblants, sobretot quan el municipi disposa de sòl urbà industrial, i poden quedar independitzats aquests usos.  
Per altra banda, en el text modificat no es regulen les condicions de la nova edificació residencial i es mantenen les relatives a les activitats industrials i de serveis.  
En cas que aquest canvi en la zonificació siga necessari, i sense perjudici de valorar la quantia de les noves àrees residencials, la proposta s'hauria d'acompanyar dels sòls dotacionals necessaris en funció de la nova previsió poblacional.  
Segon  
La nova redacció de l'article 54 difereix de la continguda en el punt 3 de la modificació que va ser suspesa per la Comissió Territorial, ja que si en aquesta es permetia l'habitatge aïllat en el sòl residencial entre mitgeres, ara es delimita una zona de nucli antic a Polinyà de Xúquer, on no es permeten fins que no es fixe un criteri interpretatiu en relació amb la possibilitat de construir aquest tipus d'habitatges en aquest sòl.  
Si bé es pot considerar reparada la deficiència especificada per la Comissió, hauria sigut més lògic fixar aquest criteri i després, en cas de ser necessari, delimitar la zona d'exclusió.  
S'observa a més que no es planteja cap àrea en el nucli de Benicull.  
Tercer  
En relació amb la petició realitzada per aquest Ajuntament, sobre la possibilitat de construcció d'habitatges aïllats dins del sòl residencial entre mitgeres d'acord amb les normes urbanístiques, encara que s'aprecien de forma encertada les zonificacions realitzades en el sòl urbà residencial, l'articulat és escàs en determinacions.  
En aquest sentit, s'observa que les ordenances no defineixen les tipologies edificatòries permeses, el concepte d'alineació exterior i si l'alineació de l'edificació ha de coincidir o no amb aquesta, el concepte de mitgera, etc.; qüestions que predeterminarien les edificacions resultants en aquesta zona residencial entre mitgeres.  
Aquesta carència en determinacions comporta que dins d'aquesta zonificació pogueren tenir cabuda diferents tipologies edificatòries.  
En tot cas, haurà de ser l'Ajuntament, el que en funció de l'ordenació detallada que pretenga, i amb les modificacions pertinents de les normes, hi introduïsca un nivell de determinacions suficients per a evitar les seues diferents interpretacions.  
Quart  
La Comissió Territorial d'Urbanisme és l'òrgan competent per a emetre un dictamen resolutori sobre l'aprovació definitiva dels plans generals, i de les seues modificacions de municipis de menys de 50.000 habitants, d'acord amb el que disposa l'article 55.1, per remissió a l'article 38.3, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
En vista de tot el que s'ha esmentat, la Comissió Territorial d'Urbanisme de València, en la sessió de 13 de març de 1997, acorda:  
1. Suspendre l'aprovació definitiva del canvi de qualificació del sòl urbà d'ús per a magatzems i serveis a residencial amb tolerància de magatzems i serveis.  
2. Aprovar definitivament la modificació de l'article 54 de les Normes Urbanístiques de Polinyà de Xúquer.  
L'Ajuntament de Polinyà de Xúquer haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no posa fi a la via administrativa, es podrà interposar un recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de publicació.  
Tot això, sense perjudici que puga exercitar qualsevol altre recurs que considere oportú.  
València, 13 de març de 1997.-El secretari de la Comissió Territorial d'Urbanisme: José Manuel Palau Navarro